Ultraløberen fra Aalborg restituerer dagen derpå i Fårup Sommerland med familie, venner og hendes medløber Peter Torjussen. De to satte begge løbsrekorder til det stort opsatte event ’Danmark tager stilling’, der blev afsluttet fredag.

Når fødderne har klaret sig igennem 222,6 kilometer i træk på et løbebånd, så fortjener de også at blive forkælet. Stine Rex giver lørdag sine fusser et tiltrængt udvidet fodbad i Fårup Sommerland – dagen efter hun satte hele to rekorder på Zoofariscenen i Aalborg Zoo under et event, der var arrangeret i samarbejde med "Organdonation - ja tak!". - Jeg har været i badelandet i tre timer. Mine fødder har bare ligget i iskoldt vand heroppe, og det har været så dejligt, siger en oplagt Stine Rex. Fødderne kan nu – sammen med resten af Stine Rex - prale af at være indehaver af hele to nye titler: ’Bedste danske kvinde i 24 timers løb på løbebånd’ og ’Næstbedste kvinde i verden’ – mens de satte fokus på organdonation ved at opfordre danskerne til at tage stilling. Præstationer, ultraløberen dog ikke klarede helt uden mén. - I nat sov jeg på gulvet, for jeg trængte virkelig til at stikke fødderne ud på terrassen for at få dem kølet ned. Børnene legede - Stine sov Inden hun kom så langt som til badelandet i Fårup Sommerland, så skulle der dog tankes søvn ind på kontoen, efter ultraløberen tilbragte 24 timer på sit løbebånd uden nogen former for pauser eller søvn – ud over korte toiletbesøg. - Vi kørte direkte op til Fårup, efter vi var færdige i Aalborg Zoo, og jeg var blevet coronatestet, for børnene glædede sig helt vildt. Så sov Dan (Stines mand, red.) og jeg halvanden time på hotelværelset, mens børnene var rundt og prøve karusseller, fortæller ultraløberen. Hun besøgte den nordjyske forlystelsespark sammen med ultraløber Peter Torjussen, der løb sammen med Stine Rex – og som også selv satte nye rekorder. Han rundede 224,3 kilometer på de 24 timer – og kan dermed kalde sig ’Bedste danske mand i 24 timers løb på løbebånd’. - Vi var ude at spise sammen alle sammen i går aftes for at fejre det. Vi fik grinet af alle de ting, der var sket under løbet, så det var vildt hyggeligt, fortæller Stine Rex. VIDEO: Her sætter Stine Rex sin første rekord: Føler sig som en kendt Nordjyllands løbedarling har gjort sig særdeles bemærket hos de mange seere, der troligt fulgte med TV2 Nords dækning af løbet, der blev livestreamet samtlige 24 timer på tv2nord.dk. - Der er flere hundrede mennesker, der har stoppet mig i dag og sagt: Tillykke, hvor er du sej! Jeg føler faktisk næsten, jeg er lidt kendt, skat – sådan sagde jeg til Dan deroppe, lyder det fra Stine Rex. I timerne efter fredagens enorme præstation var det mest trætheden, der fyldte. - Jeg blev søsyg og svimmel, da jeg stod af løbebåndet, efter at have været i gang så mange timer. Det var nærmest en form for ’løbesyge’, kan du sige. Så jeg var mega smadret i går, siger hun. Men dagen derpå er fredagens præstation for alvor ved at synke ind. - Jeg er pivstolt, tilfreds og glad. Jeg vidste jo ikke, om jeg kunne løbe i 24 timer på et løbebånd, for det længste, jeg havde løbet inden, var én time på båndet. Så at have gennemført det her, hvor jeg ellers kunne risikere at fejle for vildt, det gør mig så lettet og glad. Og så er jeg stolt over, jeg også har givet mange andre en god oplevelse, fortælleren vabel-fyldt Stine Rex, der i dag bevæger sig noget langsommere rundt, end hun plejer. Selv om Stine Rex første rekordforsøg på løbebånd endte med succes og hele to rekorder, har hun ikke tænkt sig at skifte sin elskede asfalt ud med båndet. - Nej, det skal jeg satme ikke! Selvom Dan var inde og se, at rekorden på 48 timers løb på løbebånd er 338 kilometer, så nej! Det var en fed oplevelse og et kæmpe eventyr, og jeg er blevet bedre venner med løbebåndet, men jeg skal ikke sætte flere rekorder på det, slår hun fast. Næste udfordring i løbeskoene for Stine Rex bliver 246 kilometer til det prestigefyldte ultraløb Spartathlon i Grækenland til september. VIDEO: Her hyldes Stine Rex efter sit 24 timers-løb: